**Специфични места за правилно изхвърляне**

Разделното събиране и изхвърлянето на отпадъци на правилните места според техния състав е един от най-достъпните начини за оказване на положително влияние по отношение на намаляването на количеството отпадъци, генерирани всеки ден. Рециклирането на шестте най-чести видове отпадъци помага на околната среда и икономиката като намалява енергията, необходима за създаване на нови материали, запазва ограничените земни ресурси и намалява емисиите на въглерод в атмосферата, свързани с производството на тези материали.

Както бе споменато, шестте най-чести рециклируеми материали, които биват изхвърляни ежедневно, са пластмаса, стъкло, картон, хартия, кенове и батерии, и всички те имат леснодостъпни начини и места да бъдат правилно изхвърлени.

Хартиени и картонени отпадъци могат да бъдат изхвърляни в съответните цветни контейнери за рециклиране. Това включва:

* Вестници и списания
* Празни кутии от сокове и мляко
* Кашони
* Хартиени торби
* Картонени опаковки от бонбони, яйца, дрехи, обувки, пратки и други.

Пластмасови и метални опаковки или кенове могат да бъдат изхвърляни в съответните цветни контейнери за рециклиране. Примерни материали включват:

* Празни пластмасови бутилки от вода, безалкохолни, мляко и други
* Туби и шишета от козметика, шампоани
* Чисти пластмасови чаши и тарелки
* Метални кенчета от напитки
* Капачки от буркани и бутилки
* Найлонови торби, опаковъчно фолио и други

Стъклените отпадъци и бутилки могат да бъдат изхвърляни в съответните цветни контейнери за рециклиране. Тези материали включват:

* Празни бутилки от всякакъв вид и цвят
* Празни буркани и шишета от козметика

(Повече информация за контейнерите за разделно събиране и правилните начини за изхвърляне на тези отпадъци може да намерите на <https://www.ecopack.bg/bg/za-grajdani/polezni-pravila-za-razdelno-sybirane>)

Използваните батерии и акумулатори (*също познати като „негодни за употреба батерии и акумулатори“ (НУБА)*), тъй като съдържат опасни и вредни за околната среда вещества, следва да бъдат изхвърляни само на определените за тази цел места. Контейнери за малки батерии, като тези използвани по домовете (AA, AAA, C, D, 9V и други), често могат да бъдат намерени в магазини, продаващи батерии, супермаркети и хипермаркети. По-големите батерии и акумулатори, като тези за коли, също могат да бъдат предавани на лица и бизнеси, продаващи подобни стоки.

И накрая, голяма част от биоразградимите битови отпадъци, генерирани по домовете, като обелки от плодове и зеленчуци, утайки от кафе, торбички от чай, черупки от яйца, прясно окосена трева, стари цветя, вестници, хартиени салфетки и други, могат да бъдат отделяни от общите отпадъци с цел да бъдат превърнати в полезен за растенията компост. Проверете дали във вашия район се предлагат кофи за събиране на компостируеми отпадъци или ако имате двор или градина може да обмислите да започнете ваш собствен компост чрез правене на купчина или чрез използването на съд за компостиране.

Ако компостирането е нещо, с което бихте се заели, община Белоградчик Ви кани да се присъедините към Клуб за домашно компостиране, повече информация за който може да откриете тук: ХХХХХ

**Стари лекарства и лекарствени продукти**

Към момента в община Белоградчик няма сключен договор за събирането на стари лекарства и лекарствени продукти. При сключването на договор с компания за събиране или определяне на конкретен начин или място за събиране, тази страница ще бъде обновена с актуална информация.

**Автомобилни гуми**

Старите автомобилни гуми са изключително опасен замърсител. Следва никога да не се изхвърлят с общия отпадък, а да се връщат в специализираните сервизи и гумаджийници, които отговарят за тяхното събиране и изпращане за последваща обработка.

**Опасни химически отпадъци**

Към момента в община Белоградчик няма сключен договор за събирането на опасни химически материали, като стари бои, лакове, цимент, вар и др. При сключването на договор с компания за събиране или определяне на конкретен начин или място за събиране, тази страница ще бъде обновена с актуална информация.